# Barcelona Acció Solidària

Barcelona Acció Solidaria (BAS) és una organització no governamental (ONG) fundada l'any 2000 a Catalunya, amb seu social al barri de Sant Andreu de Barcelona, que es descriu laica i no adscrita a cap partit polític. Organitza cada any una caravana solidària al llarg de diversos països de l'Àfrica Occidental, amb la participació d'altres ONG i d'ajuntaments.
Té com a objectiu ajudes a les tasques de «cooperació internacional, ajuda humanitària i solidaritat amb els països menys afavorits». La seva activitat se centra en la preparació i desenvolupament de combois amb destí a diversos països, fonamentalment de l'àrea occidental del continent africà, dotant de material a altres ONG (asseguren treballar en col·laboració amb 33) que treballen en països com el Marroc, el Senegal o Gàmbia, activitats de conscienciació ciutadana i suport logístic a altres entitats i projectes. El 2008, l'entitat es definia com a «ONG logística», i es plantejava fer dues caravanes solidàries a l'any. També havia iniciat set projectes propis de desenvolupament econòmic a Mauritània, Senegal i Gàmbia. La Caravana Solidària va tenir aquell any un cost a l'entorn de 50.000 euros, que es va cobrir amb aportacions d'institucions, altres entitats i empreses patrocinadores, ja fos en diners o en espècie. Les primeres edicions de la Caravana Solidària van ser formalment organitzades per l'Ajuntament de Barcelona a través del fons Barcelona Solidària.

## Segrest de cooperants del 2009

El 2009, en el transcurs de la novena caravana, formada per nou vehicles i un carregament de més de 100.000 quilograms de material escolar i sanitari, el grup d'Al-Qaida del Magreb Islàmic va segrestar tres cooperants d'aquesta ONG en el seu pas per Mauritània. Després de quasi quatre mesos, van alliberar Alícia Gámez i, després de 267 dies, els altres dos segrestats, Roque Pascual i Albert Vilalta, a canvi d'un rescat del govern espanyol que no es va fer públic. Va ser el segrest més llarg de la història d'Al-Qaida del Magreb fins aleshores. Després d'aquest succés, Barcelona Acció Solidaria va confirmar que continuaria fent aquestes caravanes però que evitarien Mauritània. Un any després, tot i que van començar a fer trameses amb contenidor per via marítima, BAS va perdre el suport de l'Ajuntament de Santa Coloma de Gramenet després d'un informe desfavorable del Fons Català de Cooperació al Desenvolupament per plantejar un excés de despeses d'estructura i una intervenció directa sense contrapart al país destí.

## Referències

* ↑ «La caravana Barcelona-Acció Solidaria anuncia que sigue su recorrido pese al secuestro» (en castellà). La Vanguardia, 01-12-2009. [Consulta: 30 juliol 2024].
* 1 2 3 «Qui som?». Barcelona Acció Solidària - Caravana Solidària. Arxivat de l'original el 2010-08-19. [Consulta: 30 agost 2010].
* ↑ «Quinta caravana solidaria de Barcelona a África» (en castellà). La Vanguardia, 23-07-2005. [Consulta: 30 juliol 2024].
* ↑ «Bombers de la Bisbal porten un camió a Kounkané per lluitar contra el foc al Senegal». El Punt, 27-12-2003. [Consulta: 30 juliol 2024].
* ↑ «La Caravana Solidària va obrint-se fronteres a l’Àfrica». Avui, 28-01-2008. [Consulta: 30 juliol 2024].
* ↑ «Marxa de Barcelona una Caravana Solidària amb l'Àfrica Occidental amb 60 tones de material». 324cat, 24-11-2002. [Consulta: 31 juliol 2024].
* ↑ «Escolares de Santa Coloma diseñan camisetas solidarias» (en castellà). La Vanguardia, 23-11-2009. [Consulta: 30 juliol 2024].
* ↑ «Fem Caravana». Barcelona Acció Solidària - Caravana Solidària, 01-12-2009. Arxivat de l'original el 2016-03-10. [Consulta: 30 agost 2010].
* 1 2 3 «L'ONG Barcelona Acció Solidària continuarà les caravanes solidàries però evitarà Mauritània». 3cat24.cat, 26-08-2010. [Consulta: 30 agost 2010].
* ↑ «Els dilemes de la cooperació». La Vanguardia, 25-10-2011. [Consulta: 30 juliol 2024].
* ↑ «Barcelona Acció Solidària perd suport municipal». La Vanguardia, 23-08-2011. [Consulta: 30 juliol 2024].

## Enllaços externs

* Pàgina oficial de Barcelona Acció Solidària Arxivat 2010-08-25 a Wayback Machine.